钦定古今图书集成/明伦汇编/氏族典/第417卷 > 《廖用贤尚友录》 > 虎大威
## 钦定古今图书集成/明伦汇编/氏族典/第417卷 > 《廖用贤尚友录》 > 虎大威

按《明外史虎大威传》：“大威，榆林人。本塞外降卒，勇敢
娴将略，从军有功，累官山西参将。崇祯五年，从总督
张宗衡剿贼陵川、潞州、安阳、泌水，连胜之。明年，移守平阳。七年，巡抚吴甡至，察诸将中，惟大威猛如虎，沈
毅可属兵事，委任之。明年，甡荐二人忠勇，进大威副
总兵。九年，畿辅被兵，率师入援。明年，命援剿陕西贼”，
遂代王忠为山西总兵官。十一年，京师戒严，命总督
卢象昇统大威及杨国柱、王朴入卫。寻从象昇转战
至钜鹿、贾庄，被围数匝，象昇死焉。大威等溃围出，上
章请罪，解任。寻令从军办贼。十四年，李自成围开封，
总督杨文岳遣大威援之，贼引去。明年二月，师次郾
城，督师丁启睿、总兵左良玉方与贼鏖战，文岳督大
威等合击，贼大败，遂东陷陈州、归德，已，复围开封。七
月朔，启睿、文岳、大威及良玉、杨德政、方国安之师毕
会。启睿欲急击，良玉不从，先走，大威诸军亦走。帝大
怒，立诛德政，黜谴启睿诸人。大威时奔汝宁，出攻贼
寨，中炮死，乃免其罪。大威为偏裨，最有声，及为大帅，
值贼势益张，所将止数千人，不能大有所挫。然身经
数十战，卒死王事，论者贤之。

《史记》：